Ozark S1-4 - Terloops
Op Netflix [Gepubliseer op 29 Apr 2022]
Om 'n dwelmbaas te paai ná 'n geldwasseryskema lelik skeefloop, moet Marty binne vyf jaar $500 miljoen se dwelmgeld "skoon" kry.
Ozark is 'n veelbekroonde reeks met 'n punt van 89% op die resensiewebwerf Rotten Tomatoes. Dit draai om Jason Bateman se karakter, Marty Byrde, 'n finansiële adviseur wat sy gesin van Chicago na die Missouri Ozarks sleep.
Dit het begin as 'n poging om 'n dwelmbaas te paai om sy gesin te beskerm. Nooit sou Marty kon dink dat daar soveel bloed van sy hande sou drup nie.
Met noukeurige, gefokusde spel het Jason Bateman van Marty Byrde 'n ineengestrengelde karakter gemaak. Die lig en donker, die goed en sleg in hom – dis nooit duidelik wie of wat Marty werklik as persoon is nie. Sy moraliteit hang immers altyd saam met sy familie se lewens in die weegskaal. Telkens, oortuig hy beide kyker en homself, die doel heilig tog die middele as dit kom by jou familie. Maar dan, soos dit deur die loop van die reeks uitspeel, wíé is jou familie? Is dit altyd bloed? Of is dit ook 'n sekere blonde balbyter wie se toegewydheid aan Marty uiteindelik haar eie lewe laat verkrummel. Tot daar net begrafniskiste oorbly.
Met die tweede helfte van die laaste seisoen wat op 29 April op Netflix vrygestel is, kom die doele en die middele nou uiteindelik tot 'n punt.